**Έκθεση της Κοινοβουλευτικής Επιτροπής Μεταφορών, Επικοινωνιών και Έργων**

**για το νομοσχέδιο «Ο περί Επιστημονικού Τεχνικού Επιμελητηρίου Κύπρου (Τροποποιητικός) Νόμος του 2022»**

**Παρόντες:**

|  |  |
| --- | --- |
| Μαρίνος Μουσιούττας, πρόεδρος | Πρόδρομος Αλαμπρίτης |
| Κώστας Κώστα | Γιαννάκης Γαβριήλ |
| Φωτεινή Τσιρίδου | Ηλίας Μυριάνθους |
| Δημήτρης Δημητρίου | Σταύρος Παπαδούρης |

 Η Κοινοβουλευτική Επιτροπή Μεταφορών, Επικοινωνιών και Έργων μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 15 και 29 Σεπτεμβρίου και στις 13 Οκτωβρίου 2022. Στο πλαίσιο της εξέτασης του εν λόγω νομοσχεδίου κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Μεταφορών, Επικοινωνιών και Έργων, του Υπουργείου Εργασίας και Κοινωνικών Ασφαλίσεων, του Εθνικού Κέντρου Υποστήριξης για την Αναγνώριση Επαγγελματικών Προσόντων του ίδιου υπουργείου, της Νομικής Υπηρεσίας της Δημοκρατίας και του Επιστημονικού Τεχνικού Επιμελητηρίου Κύπρου (ΕΤΕΚ).

 Σημειώνεται ότι στο στάδιο της εξέτασης του νομοσχεδίου παρευρέθηκαν επίσης τα μέλη της επιτροπής κ. Χρίστος Ορφανίδης και Χρύσανθος Σαββίδης.

 Σημειώνεται περαιτέρω ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση του νομοσχεδίου σύμφωνα με τις πρόνοιες του Κανονισμού 40Α του Κανονισμού της Βουλής. Ειδικότερα, για τη συζήτηση του νομοσχεδίου ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

 Σκοπός του προτεινόμενου νόμου είναι η πληρέστερη εναρμόνιση της εθνικής νομοθεσίας με την Οδηγία 2005/36/ΕΚ του Ευρωπαϊκού Κοινοβουλίου και του Συμβουλίου της 7ης Σεπτεμβρίου 2005 σχετικά με την αναγνώριση των επαγγελματικών προσόντων, όπως αυτή έχει τροποποιηθεί μέχρι σήμερα.

Στο πλαίσιο της εξέτασης του υπό αναφορά νομοσχεδίου από την επιτροπή ο διευθυντής του ΕΤΕΚ ανέφερε ότι το νομοσχέδιο αποσκοπεί σε συμπλήρωση κενών που εντοπίστηκαν μετά την τελευταία εναρμόνιση της εθνικής νομοθεσίας με τη σχετική ευρωπαϊκή Οδηγία.

 Ο ίδιος εκπρόσωπος αναφέρθηκε αναλυτικά στις προτεινόμενες ρυθμίσεις, με τις οποίες προβλέπονται μεταξύ άλλων τα ακόλουθα:

1. Το δικαίωμα κάθε πολίτη κράτους μέλους να εγγραφεί στα προβλεπόμενα στον βασικό νόμο μητρώα μελών του ΕΤΕΚ κατά τον ίδιο τρόπο που δικαιούνται να εγγραφούν οι πολίτες της Δημοκρατίας ή οι σύζυγοι αυτών.
2. Η εξουσία του ΕΤΕΚ να εφαρμόζει κατ’ αναλογία τις διατάξεις του περί Αναγνώρισης των Επαγγελματικών Προσόντων Νόμου, όταν για συγκεκριμένους και εξαιρετικούς κατά την κρίση του ΕΤΕΚ λόγους δεν πληρούνται οι προϋποθέσεις της υπό τροποποίηση νομοθεσίας για σκοπούς εγγραφής στο σχετικό μητρώο του ΕΤΕΚ στον κλάδο της αρχιτεκτονικής.
3. Η αναδιατύπωση της διάταξης που προβλέπει την αναγνώριση δικαιωμάτων των επαγγελματιών στον κλάδο της αρχιτεκτονικής που αποκτήθηκαν σε κράτη μέλη της Ευρωπαϊκής Ένωσης (ΕΕ) πριν από την ένταξή τους σε αυτή, ώστε να διασαφηνίζεται ότι η χορήγηση της προβλεπόμενης από τη βασική νομοθεσία βεβαίωσης από κράτος μέλος αποτελεί προϋπόθεση για την αναγνώριση των εν λόγω κεκτημένων δικαιωμάτων, χωρίς ωστόσο να απαιτείται όπως η εν λόγω βεβαίωση έχει εκδοθεί κατά ή πριν από την ένταξη του εν λόγω κράτους μέλους στην ΕΕ.

Σε ό,τι αφορά την εξουσία του ΕΤΕΚ να εφαρμόζει τη συγκεκριμένη διάταξη που αφορά την αναγνώριση των επαγγελματικών προσόντων και δη την ερμηνεία της φράσης «συγκεκριμένοι και εξαιρετικοί λόγοι», μέλη της επιτροπής εξέφρασαν τις επιφυλάξεις τους για το ενδεχόμενο ύπαρξης άνισης μεταχείρισης ενδιαφερόμενων επαγγελματιών κατά την αξιολόγηση των αιτήσεών τους στη βάση της εν λόγω πρόνοιας.

Η εκπρόσωπος του ΕΤΕΚ, διασκεδάζοντας τις ανησυχίες των μελών, εξήγησε ότι η εν λόγω φράση αντλείται από τη σχετική ευρωπαϊκή Οδηγία και ότι θα αποτελέσει αντικείμενο ερμηνείας από τα αρμόδια δικαστήρια.

Ο διευθυντής του ΕΤΕΚ, επιπροσθέτως των πιο πάνω, σημείωσε ότι κατά την αξιολόγηση αίτησης με βάση τη σχετική πρόνοια του νομοσχεδίου το ΕΤΕΚ δύναται να ανατρέξει και σε ανάλογες ερμηνείες που δίδονται από το Δικαστήριο της Ευρωπαϊκής Ένωσης και τα αρμόδια εθνικά δικαστήρια.

 Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση του νομοσχεδίου σε νόμο, όπως αυτό έχει διαμορφωθεί σύμφωνα με τα πιο πάνω.

18 Οκτωβρίου 2022

Αρ. Φακ.: 23.01.063.113-2022

ΑΔ/ΝΧ,ΓΜ/ΠΧ΄Ν